El Reglament europeu de protecció de dades va celebrar, el 25 de maig, el primer any d'obligat compliment.
Aquesta normativa ha permès que Europa s'adapti a l'era digital i ha esdevingut una referència d'àmbit mundial pel que fa a la protecció de drets i llibertats de les persones.
Amb motiu d'aquesta celebració, la directora de l'Autoritat Catalana de Protecció de Dades, M. Àngels Barbarà, ha alertat sobre l'ús indegut de les dades que es pot fer, amb l'excusa de la necessitat d'incorporar la intel·ligència artificial a la nostra vida social i quotidiana.
"Hem de ser conscients de per què cedim les nostres dades, amb quin objectiu i amb quines limitacions.
Correm el risc que se'ns generin perfils i se'ns catalogui, de manera que només ens arribi informació filtrada", ha insistit Barbarà.
"En la societat digital en què vivim, la protecció de dades s'ha convertit en la clau de volta de la garantia del conjunt de drets i llibertats.
No podem deixar que les grans corporacions dissenyin i desenvolupin la tecnologia segons els seus interessos i valors.
Per això, l'aplicació del Reglament europeu de protecció de dades és tan important per garantir els nostres drets i llibertats", ha afirmat.
Així mateix, ha ressaltat el canvi que ha suposat l'RGPD per apoderar la ciutadania i dotar-la de més control sobre les seves dades personals.
L'APDCAT ha informat que, en aquest any d'obligat compliment de l'RGPD, les consultes de ciutadans han augmentat un 65% (fins a les 2.933) i un 40% (han arribat a 400 denúncies).
La directora ha afirmat que "l'RGPD reforça i reclama la responsabilitat proactiva de les organitzacions i l'enfocament en el risc.
Ara ja no només cal aplicar la norma de manera automàtica, com establia l'antiga Llei, sinó que s'ha de poder demostrar que es fa amb responsabilitat i de manera proactiva.
És el que anomenem accountability".
Barbarà ha destacat que encara falta un darrer impuls "per aconseguir el canvi de xip definitiu, perquè les organitzacions situïn les persones en el centre de les decisions i respectin absolutament els seus drets quan se'n tractin les dades.
Ha canviat clarament la forma de governar la informació que tracten les empreses i organitzacions.
El Reglament obliga a implicar-se en el tractament i a fer-ho sempre de la manera més beneficiosa per les persones de qui es tracten les dades personals, valorant els riscos prèviament".
Acompanyament a administracions públiques, entitats i ciutadania
En aquest any d'obligat compliment de l'RGPD, l'Autoritat Catalana de Protecció de Dades ha informat que 6.000 professionals han assistit o han seguit formacions específiques impartides per l'APDCAT, sobre l'aplicació del nou reglament.
També s'ha treballat en l'elaboració d'eines de treball destinades a facilitar l'adequació de les entitats i institucions al nou Reglament, com el registre d'activitats de tractament de protecció de dades, que es pot descarregar al web de l'APDCAT.
Juntament amb l'Escola d'Administració Pública de Catalunya, s'ha dissenyat un Pla de formació estratègica 2018-2020 en matèria de protecció de dades, que permetrà atendre les necessitats de les administracions públiques.
A més, s'han desenvolupat tallers i conferències a escoles i instituts de Catalunya.
L'APDCAT també ha executat la primera auditoria preventiva des de l'aplicació plena de l'RGPD, relativa als portals de la transparència.
Així mateix, ha posat en marxa el registre de delegats de protecció de dades (DPD) a Catalunya, que ja inclou 1.163 delegats i que s'anirà actualitzant en els pròxims mesos.
També és destacable l'elaboració i difusió de la guia Pautes per als centres educatius.